《赠写真方处士》
宋代·程洵

世久无绝艺，斯人妙丹青。时将好东绢，貌彼神与形。

悠然意象会，转转毛骨生。或濯若春柳，或清如壶冰。

或耸千丈壑，或森武库兵。妍媸有真鉴，抑扬无遁情。

楚相欲谈笑，中郎存典刑。斯人胸次奇，不以艺自名。

逍遥万物閒，非俗仍非僧。游戏于笔端，遂尔造其精。

殊非学可致，要是天与能。待诏集金马，功臣图景灵。

渠当自致此，胡为老沈冥。

作者简介：程洵，字允夫，南宋婺源（今属江西省）人。为朱熹门人，潜心理学，是程朱学派的重要学者。孝宗淳熙十一年（1184）始出任衡阳主簿。十四年又暂代石鼓书院山长，以宣扬朱子张子之学为要务，一时“士友云集，登其门者，如出晦庵之门”（清康熙《衡州府志》）。在衡期间留有题咏石鼓诗若干首，旧志收录4首。曾为衡阳花药山杜（甫）黄（庭坚）二公祠作记，并编纂首部《石鼓书院志》（后散失）。后任卢陵录参，以伪学去官。著有《克斋集》。